Spesiale staatsbegrafnis vir Winnie gehouWinnie Nomzamo Madikizela-Mandela by die ANC se 54ste nasionale konferensie in Desember 2017. Foto: Ayanda Ndamane/ANA Pres. Cyril Ramaphosa het Dinsdag aangekondig dat ŉ spesiale staatsbegrafnis gehou sal word vir Winnie Madikizela-Mandela wat vroeër vandeesweek dood is. “Mam’ Winnie verdien die hoogste respek wat ons nasie haar kan bewys om ŉ patriot te eer wat ons nasie en die mensdom in geheel met uitnemendheid gedien het tydens die vryheidstryd en dwarsdeur ons demokratiese bedeling,” het Ramaphosa in ŉ verklaring gesê. Die presidensie het gesê die spesiale staatsbegrafnis kategorie 1 waarin Madikizela-Mandela se begrafnis sal val, behels elemente van militêre seremoniële eerbetonings en word slegs gehou vir mense wat ŉ buitengewone bydrae tot die land gelewer het. Die Orde van Luthuli in silwer is vroeër aan Madikizela-Mandela toegeken vir haar “uitnemende bydrae tot die stryd vir vryheid van die mense van Suid-Afrika”, het die presidensie gesê. “Ooreenkomstig hierdie aankondiging sal die nasionale vlag met onmiddellike effek halfmas by alle vlagstasies landswyd hang, asook by Suid-Afrikaanse diplomatieke geboue in die buiteland. Dit sal gedoen word tot die aand van 14 April 2018. Die president het verder verklaar dat die amptelike routyd sal duur tot 14 April 2018.” Die presidensie het gesê Madikizela-Mandela se amptelike gedenkdiens sal op 11 April in die Regina Mundi Katolieke Kerk in Mkhizestraat in Soweto gehou word. “Die amptelike staatsbegrafnis sal op 14 April by Orlando-stadion in Soweto gehou word.” Die presidensie het gesê verdere besonderhede sal aangekondig word sodra die regering dit met Madikizela-Mandela se familie gefinaliseer het. Maroela Media het vroeër berig Madikizela-Mandela is Maandag in die Netcare Milpark-hospitaal in Johannesburg in die ouderdom van 81 dood.